मर्डर 3 में मुख़्य भूमिका निभाने वाले रणदीप कहते हैं "जब मेरे पास काम नहीं था तो कोई कुत्ता भी नहीं पूछता था मुझे. और अब जब मेरे पास काम है तो मैं किसी को ये आज़ादी नहीं देता कि वो मुझसे पूछे कि तुमने ये रोल क्यों किया.मेरे रोल की पसंद के बारे में लोग क्या कहते हैं मुझे कोई फर्क नहीं पड़ता."रणदीप के मुताबिक "अब वो एनआरआई के कनवर्टिबल गाड़ियों पर फिल्में नहीं बनती.वो गोरे चिकने-चुपड़े वाले लड़कों की फिल्में नहीं बनती क्योंकि देश में लोग अब शेव बनाकर नहीं घूमते.अब टाइम बदल गया है भाई.माहौल बदलता है तो फिल्में भी बदलती हैं."अपनी आने वाली फिल्मों के बारे में बात करते हुए रणदीप ने कहा "मेरे पास ढेर सारा काम है.मैं थक चुका हूं,शायद मुझे ना कहना शुरु करना पड़ेगा.मै करण जौहर की शॉर्ट फिल्म में काम कर रहा हूं,इम्तियाज़ अली की फिल्म हाईवे में काम कर रहा हूं.मैं इतना काम नहीं करना चाहता कि बाद में दिखाने के लिए कुछ बचे ना."कई फिल्मों में नज़र आने के पीछे की वजह रणदीप बताते हैं "पहले मेरी फिल्में देखने कोई नहीं आता था,अब लोग आने लगे हैं शायद इसलिए मैं डिमांड में हूं.पहले भी फिल्म को चलाने की ज़िम्मेदारी मेरे कंधों पर रहती थी,बस किसी को नज़र नहीं आती थी."मुकेश भट्ट की फिल्म मर्डर 3 में अहम किरदार निभाने के बारे में रणदीप कहते हैं "ये पहली बार है कि मैं भट्ट कैंप के पोस्टर पर हीरो की तरह नज़र आऊंगा.उम्मीद है कि भट्ट कैंप को मेरे अभिनय से और मुझे उनकी फिल्म से फायदा मिले."हालांकि मर्डर के पहले दो भागों में इमरान हाशमी थे लेकिन इस बार रणदीप हुड्डा हैं. इसके पीछे की वजह बताते हुए रणदीप ने कहा "मैंने कहा कि इमरान हाशमी को ले लो पर फिर मुझे बताया गया कि विशेष फिल्म्स इसमें कुछ बदलाव लाना चाहता है,कुछ इमेज चैंज करना चाहते हैं इसलिए मैंने भी हां कह दी."मर्डर 3 पंद्रह फरवरी को रिलीज़ हो रही है.